Bygningskultur Foreningen i Lyngby-Taarbæk

August 2019

Kære medlem af Bygningskultur Foreningen.

Hermed en oversigt over foreningens arrangementer i efteråret samt lidt orientering om bestyrelsens arbejde i de seneste måneder.



***Nybyggeriet på Dyrlægegården i Taarbæk nærmer sig sin afslutning og besøges på Taarbæk-turen, se bagsiden.***

**Efterårets arrangementer.**

**- Besøg i Brede Hovedbygning fredag den 20. september 2019 kl. 15.**

Museumsinspektør Vibeke Andersson Møller viser rundt i Brede Hovedbygning, der blev opført som sommerbolig for storkøbmand Peter van Hemert og familie i 1795. Den nyklassicistiske arkitekt Andreas Kirkerup stod formentlig for selve byggeriet, mens hofdekoratør J.C. Lillie tog sig af rumudsmykningen og indretningen i tidens foretrukne Louis-Seize-stil. Huset blev i 1974 ført tilbage til sin oprindelige skikkelse, og rummene blev forsynet med møbler, der svarer til van Hemerts egne.

**Arrangementet kræver tilmelding** på: arrangementer.bkf@gmail.com (eller evt. på telefonnummer 45883337 eller 23901093). **Der er et begrænset deltagerantal,** så deltagelse bliver efter først til mølle….

**- Uddeling af Årets Arkitekturpris på Lyngby Rådhus på Arkitekturens dag den 7. oktober 2019.**

Vi kender endnu ikke detaljer om arrangementet. Kommunen vil melde ud i Det grønne Område.

- **Taarbæk-tur lørdag den 26. oktober 2019 kl. 14. Om arkitektur, historie, og besøg på bl.a. Nordre Molevej og Dyrlægegården.**

Kirsten Henriksen, Taarbæksamlingen, og Jens Clemmensen, Bygningskultur Foreningen, viser rundt. Turen er ikke helt på plads, så hold øje med Det grønne Område og vores hjemmeside [bygningskultur-lt.dk](http://bygningskultur-lt.dk)*,* bl.a. vedrørende **mødested**.

**Bestyrelsens arbejde**

Bestyrelsen har udtalt sig om en række sager:

- nedrivning af et bevaringsværdigt hus i Virum, hvor vi ikke ville ikke fraråde en nedrivningstilladelse, idet det - som det lå omgivet af diverse meget simple bygninger - ikke længere havde nogen egentlig bevaringsværdi.

- spildevandsplan for Lundtofte, hvor vi har anført, at regn- og spildevand bør behandles der, hvor problemerne opstår, dvs. i dette tilfælde i Tracéet og ikke i rekreative arealer som boldbanerne eller hestefolden. Sagen er ikke endeligt afgjort i kommunen.

- forslag om evt. at opføre klyngehuse i den grønne kile mellem Agervang og Torsvang, som vi meget frarådede, idet en sådan bebyggelse ville skade både den landskabelige oplevelse og den rekreative værdi i den bevaringsværdige bebyggelse. Byplanudvalget afviste forslaget om bebyggelse.

- tilbygning til hus i Bondebyen, hvor vi anbefalede ændringer i projektet. Nogle af ændringerne er blevet imødekommet.

- udtalelse om evt. fremtidig anvendelse af Lykkens Gave, hvor vi mener, at ejendommen alene bør anvendes til boligformål, såsom helårsboliger og seniorbofællesskab. Disse formål vil bedst være i overensstemmelse med den omliggende eksisterende kulturmiljømæssige anvendelse.

- og vi har fremsendt en række anbefalinger til Planstrategi 2019, specielt om problematikker om forøgelse af befolkningstallet og dets indflydelse på de grønne områder, trafik og kulturmiljøer i kommunen

Bestyrelsen har deltaget – og deltager – i arbejdsgrupper omkring Fremtidens Firskovvej, om Sorgenfri, Idrætsbyen og om gadekæret i Bondebyen.

Med venlig hilsen

Bente Kjøller

Formand

Landmålervej 8, 2800 Kongens Lyngby

Tlf. 45883337, mail: bygningskultur.ltk@gmail.com